
DREJTORIA E PËRGJITHSHME E BUXHETIT
NJËSIA QENDRORE E HARMONIZIMIT PËR 

MENAXHIMIN FINANCIAR DHE KONTROLLIN
UDHËZIM 

Nr. 5  Datë 27/02/2014

PËR
 SHLYERJEN E DETYRIMEVE TË PRAPAMBETURA
Në mbështetje të pikës 4, të nenit 102 të Kushtetutës, në zbatim të nenit 38 të ligjit nr. 9936, datë 26.6.2008, “Për Menaxhimin e Sistemit Buxhetor në Republikën e Shqipërisë”, dhe në zbatim të Vendimit të Këshillit të Ministrave nr 50, datë 5.2.2014 “Për miratimin e strategjisë për parandalimin dhe shlyerjen e detyrimeve të prapambetura e të planit të veprimit”, pika 3”, Ministri i Financave:  

U D H Ë Z O N 
1. Për qëllimet e Strategjisë së Parandalimit dhe Shlyerjes së Detyrimeve të Prapambetura dhe të zbatimit të këtij udhëzimi, detyrimet e prapambetura konsiderohen detyrimet financiare të përcaktuara nga një ligj / kontratë / marrëveshje / vendim gjykate i formës së prerë që mbeten të papaguara 30 ditë pas datës së specifikuar në kontratë apo me ligj, duke përfshirë edhe periudhën kontraktuale të shtyrjes së pagesës, të cilat kanë lindur në njësitë e qeverisjes qendrore, në njësitë e qeverisjes vendore (kontratat e financuara nga qeveria qendrore) dhe fondeve speciale të sigurimeve shoqërore e shëndetësore. 
2. Procedurat e detajuara në këtë udhëzim do të ndiqen vetëm për shlyerjen e detyrimeve financiare të prapambetura që figurojnë si të tilla në pasqyrat financiare të vitit 2013 të njësive të të gjitha niveleve të qeverisjes qendrore, vendore (për financimet nga fondi i zhvillimit rajonal) dhe fondet speciale, të korrigjuara me pagesat e kryera gjatë muajit Janar 2014.  Detyrimet e pretenduara nga subjektet për punime/shërbime të kryera por të pafaturuara përpara datës 31 Dhjetor 2013, nuk konsiderohen detyrime financiare të prapambetura.  
3. Nëse njësitë mund të shlyejnë një pjesë të detyrimeve të prapambetura me fondet e planifikuara për vitin 2014, mund të vazhdojnë të ndjekin grafikun e pagesave sipas planifikimit, duke respektuar parimin e kohës së krijimit të detyrimit sipas natyrës së shpenzimit. Ndërkohë, detyrimet financiare të prapambetura të raportuara sipas pikës 2, do të përfshihen në radhën e pagesave të qeverisë dhe do të shlyhen sipas klasifikimit në paragrafin 8 dhe datës së krijimit te detyrimit.  Shlyerja përfundimtare e vlerës së detyrimeve të prapambetura do të kryhet nëpërmjet degëve të thesarit, vetëm për diferencën që rezulton pas zbritjes së pagesave të kryera deri në momentin e shlyerjes përfundimtare.

4. Në detyrimet e prapambetura të lindura në njësitë e qeverisjes vendore përfshihen vetëm detyrimet  për punimet e kryera por të papaguara në kuadër të financimeve nga fondi për zhvillimin e rajoneve, si edhe transfertat për përfitimet e paaftësisë. Të gjitha detyrimet e tjera financiare të njësive të qeverisjes vendore, që nuk përfshihen në sa më sipër, duhet të parashikohen në vetë buxhetet e njësive të qeverisjes vendore.
5. Menaxhimi i procesit të shlyerjes së detyrimeve financiare të prapambetura kryhet në mënyrë transparente dhe vetëm pas verifikimit të secilit detyrim financiar të prapambetur, duke ndjekur hapat e mëposhtme:
 Krijimi i bazës së të dhënave në Ministrinë e Financave dhe klasifikimi i detyrimeve të      prapambetura 
6. Informacioni financiar i raportuar nga njësitë e qeverisjes së përgjithshme në degët e thesarit sipas kërkesave të udhëzimit “Për procedurat e mbylljes së llogarive vjetore të buxhetit për vitin 2013”, pasi kontrollohet dhe rakordohet nga këta te fundit, dërgohet elektronikisht në njësinë e posaçme të krijuar për këtë qëllim në Ministrinë e Financave.
7. Njësia e posaçme procedon me përpunimin dhe klasifikimin e informacionit (të raportuar si më sipër) deri në datën 20 Mars 2014, duke kryer njëkohësisht saktësimin e informacionit në komunikim të vazhdueshëm me degët respektive të thesarit, ministritë e linjës dhe njësitë e tjera qendrore.  
8. Njësia e posaçme për detyrimet e prapambetura e klasifikon informacionin, e raportuar sipas pikës 6, në mënyrë të përshkallëzuar sipas përcaktimeve të mëposhtme:
8.1 Sipas kategorive të përcaktuara në paragrafin 2, tabela 1 e Strategjisë:
I.  Detyrime për projekte investimesh

II. Detyrime për mallra dhe shërbime

III. Rimbursim i  TVSH-së

IV. Rimbursim i tepricës kreditore të tatimit mbi fitimin

V. Detyrime për vendime gjyqësore ndërkombëtare

VI. Te tjera (vendime gjyqësore, shpronësime publike, përfitimet për persona me aftësi të kufizuar, etj)

8.2 Brenda kategorisë së parë dhe të dytë, detyrimet e prapambetura ndahen sipas sektorëve, kërkesë e paragrafit 13 të strategjisë:
a. Sektori i infrastrukturës dhe shërbimeve publike
b. Sektori i arsimit

c. Sektori i shëndetësisë
d. Sektori i bujqësisë
e. Të tjera
Detyrimet e prapambetura që mbulohen nga fondi i zhvillimit të rajoneve përfshihen sipas natyrës së tyre në sektorët përkatës.
   Për katër kategoritë e fundit, për nga vetë natyra e detyrimeve financiare, nuk ka përshkallëzim sipas sektorëve të mësipërm.
8.3 Pas ndarjes së mësipërme, brenda secilit sektor të dy kategorive të para dhe brenda secilit nga katër kategoritë e tjera, detyrimet e papaguara renditen sipas parimit të kohës së krijimit të detyrimit financiar, duke filluar nga detyrimet më të vjetra tek ato më të reja, sipas datave origjinale të faturave apo dokumenteve justifikues që vërtetojnë kryerjen e shpenzimit për punime/shërbime/mallra të vlerësuara, miratuara apo marra në dorëzim nga institucioni, si dhe sipas datës së paraqitjes së kërkesës për rimbursimin e TVSh/ Tatim Fitimit.  
Miratimi dhe publikimi i listës paraprake të detyrimeve për tu shlyer

9. Njësia e posaçme për detyrimet e prapambetura propozon listën e detyrimeve të prapambetura të klasifikuara si më lart, brenda datës 20 mars 2014 për miratim tek Komiteti i Detyrimeve të Prapambetura (KDP).
10. Lista paraprake e detyrimeve financiare miratohet nga Komiteti i Detyrimeve të Prapambetura brenda muajit Mars 2014 dhe publikohet menjëherë në faqen e internetit të Ministrisë si dhe në degët e Thesarit.

11. Ministritë e linjës dhe njësitë e tjera të qeverisjes qendrore krahasojnë informacionin e publikuar nga Ministria e Financave me atë të dërguar nga njësitë e vartësisë në degët e thesarit dhe me pretendimet e subjekteve të interesuara, nëse ka të tilla. Në përfundim të procesit, konfirmimi përfundimtar dërgohet zyrtarisht dhe elektronikisht brenda datës 10 Prill 2014, në njësinë e posaçme për detyrimet e prapambetura në Ministrinë e Financave. 
12. Përpara likuidimit të detyrimeve për projektet e infrastrukturës rurale të financuara nga fondi per zhvillimin e rajoneve, Komiteti i Detyrimeve të Prapambetura i kërkon Fondit Shqiptar të Zhvillimit konfirmim zyrtar për punimet e kryera  sipas listës së publikuar.

13. Ndërkohë brenda muajit Prill 2014 saktësohet përfundimisht lista e detyrimeve të prapambetura, miratohet nga KDP për çdo kategori dhe publikohet në faqen e internetit të Ministrisë së Financave.
14. Në rast të pretendimeve të lindura gjatë verifikimit të listës paraprake të publikuar, të pazgjidhura nga institucionet përgjegjëse dhe të raportuara në njësinë e posaçme, KDP pezullon trajtimin e tyre si pjesë e listës përfundimtare deri në verifikimin dhe zgjidhjen e problemit. 

15. Ministri i Financave mund të kërkojë një verifikim të dytë të nga Kontrolli i Lartë i Shtetit ose nga një audit i pavarur për rastet e raportuara sipas paragrafit 13 te këtij udhëzimi.  Pas përfundimit të verifikimit dhe nxjerrjes së konkluzioneve përfundimtare nga auditimi, KDP merr vendim për përfshirjen ose jo të detyrimit financiar në listën e detyrimeve të prapambetura dhe procedimin me pagesën e tyre sipas radhës normale të pagesave (hyrje e parë dalje e parë).
16. Lista përfundimtare i dërgohet për verifikim Drejtorisë së Përgjithshme të Tatimeve (DPT) dhe Drejtorisë së Përgjithshme të Doganave (DPD), të cilat verifikojnë që subjektet kontraktore, që paguhen sipas strategjisë së detyrimeve të prapambetura, nuk kanë detyrime tatimore kundrejt administratës qendrore. Ne rast se nga verifikimi konstatohet se subjekti ka detyrime tatimore, atëherë subjekti do të njoftohet me shkrim dhe do t'i jepet mundësi për t'u shprehur. Subjekti i njoftuar ka të drejtë të ankimojë pranë drejtorisë së përgjithshme të tatimeve dhe doganave sipas rregullave në fuqi dhe brenda 15 ditëve nga ankimimi DPT dhe DPD njoftojnë zyrtarisht dhe elektronikisht KDP.

Procesi i shlyerjes së detyrimeve të prapambetura

17. Duke u bazuar në fondin total të parashikuar në ligjin vjetor për buxhetin e shtetit për shlyerjen e detyrimeve të prapambetura, KDP propozon tek Ministri i Financave masën e shlyerjes së detyrimeve për çdo kategori gjatë vitit buxhetor. Procesi i shlyerjes së detyrimeve financiare të prapambetura është parashikuar të përfundojë brenda tre viteve të ardhshme që përkon me fundin e vitit 2016.  
18. Fondet buxhetore vjetore për çdo kategori të detyrimeve të prapambetura miratohen nga Ministri i Financave dhe rrisin nivelin maksimal të shpenzimeve vjetore të miratuara me ligj për çdo njësi të qeverisjes qendrore.
19. Fondet e alokuara për shlyerjen e detyrimeve të prapambetura për çdo njësi të qeverisjes së përgjithshme/autoritet kontraktor regjistrohen direkt në sistemin financiar të qeverisë nga struktura përgjegjëse për buxhetin në Ministrinë e Financave dhe i dërgohet zyrtarisht institucioneve përkatëse së bashku me listën e miratuar për institucionin në fjalë.
20. Pas kësaj nëpunësit autorizues fillojnë procesin e ekzekutimit të pagesave për detyrimet e prapambetura, duke respektuar radhën kohore të lindjes së detyrimit sipas listës së miratuar. 
21. Nëpunësit autorizues të njësive të qeverisjes qendrore e vendore sigurohen që të gjitha urdhërat e pagesës të paraqitura në degën e thesarit respektiv, të jenë të shoqëruara me dokumentacionin e plotë justifikues të shpenzimit të kryer. 
22. Dega e Thesarit kryen kontrollet e vlefshmërisë së fondeve, respektimin e parimit të  kohës së krijimit të detyrimit sipas listës së dërguar nga Ministria e Financave (miratuar nga KDP), si dhe kontrolle të tjera të plotësisë së dokumentacionit justifikues sipas kuadrit ligjor e nënligjor në fuqi. Përpara kryerjes së pagesës, dega e thesarit duhet të verifikojë nëse pas datës 1 Shkurt 2014 vetë institucioni ka paguar ndonjë nga faturat që janë pjesë e listës së miratuar te detyrimeve për këtë institucion.

23. Nëse pas kontrolleve të mësipërme:

23.1 Urdhër pagesa rezulton e rregullt, dega e thesarit kryen regjistrimin e tyre në sistemin financiar të qeverisë, regjistron në një kolonë të veçantë të raportit të pagesave kodin që merr automatikisht transaksioni në sistemin informatik dhe vlerën e pagesës, dhe çdo të Enjte dërgon elektronikisht pranë njësisë së posaçme në ministrinë e financave raportin e pagesave sipas shtojcës 1 bashkëlidhur këtij udhëzimi.
23.2 Në të kundërt urdhërpagesa, refuzohet dhe i kthehet mbrapsht zyrtarisht institucionit bashkë me dokumentacionin, duke vënë në dijeni menjëherë Komitetin e Detyrimeve të Prapambetura për arsyet e refuzimit. 

24. Me marrjen e njoftimit sipas pikës 23.2, KDP merr mendimin e njësisë së posaçme dhe  procedon sipas rastit me kërkesë zyrtare nëpunësit autorizues/titullarit të institucionit për plotësimin/verifikimin e dokumentacionit ose procedon sipas paragrafit 14 dhe 15 të ketij udhezimi.  
25. Rimbursimi i tepricës kreditore të TVSH-së dhe tatimit mbi fitimin do të fillojnë gjatë vitit 2014, bazuar në verifikimet e drejtorisë së përgjithshme të tatimeve. Pagesat e rimbursimeve, pas verifikimit,  do të kryhen kundrejt fondeve buxhetore të miratuara për këtë qëllim dhe sipas parimit hyrje e parë dalje e parë, duke u bazuar në datën e paraqitjes së kërkesës nga subjekti tatimpagues në organin tatimor (data e protokollit të organit tatimor) pavarësisht se kur është vlerësuar dhe miratuar nga  ky i fundit. Procedura ndiqet si vijon:
25.1 Drejtoria e Përgjithshme e Tatimeve dërgon zyrtarisht dhe elektronikisht tek Komiteti i Detyrimeve të Prapambetura listën e subjekteve tatimpaguese me vlerat e verifikuara dhe miratuar për TVSH dhe tatim fitimin për tu rimbursuar, të plotësuar sipas kërkesave të Shtojcës 2 bashkëlidhur këtij udhëzimi.
25.2 Komiteti i Detyrimeve të Prapambetura, pas shqyrtimit formal të listës lidhur me nivelin e plotësimit të kërkesave të formatit të udhëzimit, klasifikon të dhënat sipas kriterit të pagesave në piken 25 të udhëzimit, miraton listën përfundimtare dhe i propozon Ministrit të Financave vlerën e fondeve buxhetore vjetore për kategoritë respektive të rimbursimit të TVSH dhe Tatim Fitimit.
25.3 Ministri i Financave miraton fondet buxhetore për rimbursimin sipas strukturës buxhetore respektivisht për Ministrinë e Financave në Drejtoritë Rajonale Tatimore, në programin buxhetor “Shpenzime të përgjithshme IV” në artikullin buxhetor 678 “Shpenzime të tjera të jashtëzakonshme” të detajuar në nivel shtatëshifror për rimbursimin e TVSH dhe rimbursimin e tatim fitimit. Struktura përgjegjëse për buxhetin akordon fondet në sistemin financiar të qeverisë dhe dërgon zyrtarisht në degët e thesarit dhe drejtoritë rajonale tatimore njoftimin së bashku me listat e miratuara për tu shlyer. 
25.4 Drejtoria Rajonale Tatimore urdhëron pagesat, bazuar në Listën e miratuar nga KDP, sipas listës së miratuar nga KDP, në degën respektive të thesarit me urdhër pagesë sipas formatit të paraqitur në shtojcën 4 të udhëzimit.

25.5 Dega e Thesarit, kryen kontrollin e respektimit të radhës së pagesës sipas listës së miratuar nga KDP, regjistrimin në sistemin financiar të qeverisë kundrejt fondeve të akorduara në strukturën përkatëse buxhetore, dhe kryen pagesat.
25.6 Dega e Thesarit rakordon çdo muaj me Drejtorinë Rajonale Tatimore sipas rregullave në fuqi për shpenzimet e kryera.

25.7 Çdo të hënë KDP publikon në faqen e internetit të Ministrisë së Financave pagesat e kryera në sistemin financiar të qeverisë.
26. Detyrimet e prapambetura në lidhje me pretendimet e përfitimit për personat me aftësi të kufizuar do të trajtohen pas auditimit të borxhit nga Ministria e Mirëqenies Sociale dhe Rinisë dhe do të paguhen duke respektuar parimin që detyrimi më i vjetër do të paguhet i pari
Kryerja e pagesave

27. Pagesat e detyrimeve të prapambetura do të bëhen duke respektuar radhën sipas klasifikimit të detyrimeve të prapambetura në paragrafin 8 të këtij udhëzimi. 

28. Në çdo rast pagesat urdhërohen në sistemin financiar informatik të qeverisë, bazuar në kalendarin e disbursimeve të mjeteve monetare nga FMN dhe BB në llogaritë e qeverisë në Bankën e Shqipërisë dhe pas njoftimit zyrtar nga DPT dhe DPD për masën e detyrimeve tatimore për subjektet kontraktore.
29. Si rregull të gjitha pagesat do të kryhen nëpërmjet sistemit të thesarit me transfertë të vlerës totale të detyrimit (faturës/ listë pagesës/dokumentit financiar) në llogarinë bankare të subjektit/individit. 
30. Në rastet kur subjekti tatimpagues figuron me detyrime tatimore ndaj administratës  qëndrore, pagesa do të kryhet nga thesari për totalin sipas pikës 29 të këtij udhëzimi, duke përdorur një nga mënyrat si më poshtë vijon:

a.  Pas dhënies së garancisë bankare për shlyerjen e detyrimeve tatimore nga ana e subjektit tatimpagues;

b. Transfertë në një llogari bankare escrow kundrejt konsensusit për shlyerjen e detyrimeve tatimore, të shprehur me një marrëveshjeje midis Ministrisë së Financave, Subjektit tatimpagues dhe Bankës së nivelit të dytë ku ka llogarinë subjekti.
Monitorimi i procesit dhe Raportimi 

31. Informacioni financiar për pagesat e detyrimeve të prapambetura do të përditësohet çdo muaj dhe do të publikohet në faqen e internetit të MF-së me bazë mujore. Ky raport do të përfshijë gjëndjen fillestare të verifikuar sipas kategorive, sektorëve dhe kohës së krijimit, pagesat e bëra gjatë periudhës nga cdo institucion buxhetor, llojin e detyrimit financiar, përfituesin dhe balancën e verifikuar mbyllëse të mbetur (Shtojca 1 e udhëzimit). 

32. Pagesat e bëra për kontraktorët tregtarë/ individët publikohen në faqen e internetit të Ministrisë së Financave me bazë javore për realizimin e transparencës së procesit. Nën-kontraktorët dhe bankat e nivelit të dytë  mund të përdorin informacionin e mësipërm për tu siguruar që, shumat e kërkueshme nga kontraktorët kryesorë (nëpërmjet shlyerjeve të huave tregtare ose pagesat për punët e kryera sipas një marrëveshjeje nën-kontraktuale), mund të paguhen nga kontraktori primar. Raporti do të përfshijë emrin e kontraktorit, datën origjinale të faturës dhe shumën e paguar sipas shtojcës 1 të këtij udhëzimi.
33. Krahas monitorimit të shlyerjes së detyrimeve të prapambetura Ministria e Financave zhvillon një sondazh tremujor tek ministritë e linjës, nëse ka detyrime financiare të krijuara rishtas dhe të papaguara në kohë për të përcaktuar pagesat e reja të kërkueshme, që rrjedhin nga faturat ose pretendimet e marra pas datës 1 janar 2014 si dhe do të zhvillojë një analizë të periudhës së pretendimeve, duke përcaktuar përgjegjësinë dhe vendosur masa administrative sipas kuadrit ligjor në fuqi. Nëpunësit autorizues të ministrive raportojnë në KDP në fillim të çdo tremujori sipas kërkesave të shtojcës 3 bashkëlidhur këtij udhëzimi.
Auditimi

34. Përveç kontrolleve të sistemit të thesarit, Kontrolli i Lartë i Shtetit do të verifikojë dokumentacionin mbështetës të një pjese të pretendimeve para pagesës në bazë të parimit të materialitetit dhe mënyrës së miratuar në memorandumin e nënshkruar midis Ministrisë së Financave dhe Kontrollit të Lartë të Shtetit.

35. Ministria e Financave kontrakton një auditor të jashtëm për të verifikuar  pretendimet për detyrimet financiare, të cilat nuk janë miratuar për shkak të mospërputhjes së dokumentacionit. Pas  verifikimit të këtyre detyrimeve ato përfshihen në listën e detyrimeve financiare për tu shlyer dhe do t’i nënshtrohen të njëjtave procedura të miratimit dhe pagesës si me detyrimet e raportuara sipas këtij udhëzimi. Në rast se pas auditimit ka përsëri pretendime të subjekteve kontraktore, këta të fundit ndjekin rrugën ligjore për zgjidhjen e mosmarrëveshjeve. 
36. Ky udhëzim hyn në fuqi menjëherë.

SHKËLQIM CANI








           _______________

     MINISTËR

